  Виталий Пронин Грак ёросысь Вынлуд гуртысь Мамаевской садэз арган куара, кырӟанъёс, эктонъёс, спорт шудонъёс шулдыртӥзы. Вынлудъёс озьы гуртсылэсь 300 ар тырмонзэ пусйизы. - Вынлудысь кошкем адямиос муниципал кылдытэтэ вазиськизы, гуртлэсь мӧзмиськом, милемыз люканы ӧй быгатысалды-а шуыса, - вера Лолошур-Возжи муниципал кылдытэтлэн йырыз Юрий Костин. - Гурт вӧзын туж чебер инты вань, сое Мамаевской сад шуиськом. Татын вынлудъёс вань шулдыръяськонъёссэс ортчытъяло, муниципал кылдытэт но гуртоос сое утялтыса возё. Гуртлэн нуналэзлы отын ӝӧкъёс, ӟусъёс, волейболэн шудыны площадка, спорт вожвылъяськонъёслы интыос лэсьтӥм.Ужрадын гуртоослы мӧзмыны маза ӧз сётэ Вынлудысь кырӟась-верась коллектив но муниципал кылдытэтлэн йырыз, со ик арганчи Юрий Костин. Нош ёрос культурая юртысь ужасьёс Михаил Кулаков но Михаил Лапшин задор крезьгуръя калыкез эктытӥзы. Озьы ик люкаськемъёс кужымзэс мертазы спорт шудонъёсын, шулдыр стартъёсын.Ужрадэ вуылӥзы Грак ёрослэн йырыз Михаил Крестьянинов но мукет ёрос кивалтӥсьёс. Соос вынлудъёслы азинлыко улон сӥзизы, вордӥськем музъем вылады ик нылпи вордэ, нянь будэтэ, шуизы.Ангелина Снигирёва  Теги: гуртъёс  